KIRJALLINEN KYSYMYS E-0834/00 esittäjä(t): Maria Berger (PSE) neuvostolle. Kansainvälisten teleyhteyksien valvonta.



Virallinen lehti nro 026 E , 26/01/2001 s. 0118 - 0119



KIRJALLINEN KYSYMYS E-0834/00 esittäjä(t): Maria Berger (PSE) neuvostolle (20. maaliskuuta 2000) Aihe: Kansainvälisten teleyhteyksien valvonta STOA:n edustaja Duncan Campbell antoi selonteon kansainvälisen Echelon-salakuuntelujärjestelmän tämänhetkisestä tilasta Euroopan parlamentissa 22.23. helmikuuta 2000 pidetyssä kuulemisessa, jonka aiheena oli tietosuoja Euroopan unionissa. Tässä yhteydessä ilmeni, että Echelon-järjestelmää on käytetty tärkeiden eurooppalaisten taloutta koskevien tietojen kuunteluun, mikä on vahingoittanut Euroopan taloutta. Euroopan komission pääosaston XV pääjohtaja John Mogg ja komission jäsen Martin Bangemann väittivät Echeloniin liittyvien huhujen olevan lehdistön aiheuttamia. Muutamat johtavat virkamiehet, kuten Australian salaisen palvelun (Defence Signal Directorate) johtaja Martin Brady, taas kumosivat tämän väitteen. On monia viitteitä siitä, että neuvosto ja komissio tiesivät hyvinkin teleyhteyksien salakuuntelusta, mutta eivät tehneet asialle mitään ja jättivät tietoisesti ilmoittamatta siitä Euroopan parlamentille. Neuvosto ja komissio jopa muuttivat yhteisön lainsäädäntöä amerikkalaisystävällisempään suuntaan, kun ne noudattelivat vuodelta 1994 peräsin olevan yhdysvaltalaisen lain (CALEA) perusperiaatteita ja kun neuvosto otti niiden sisällön huomioon 17. tammikuuta 1995 antamassaan päätöksessä laillisen telekuuntelun kansainvälisistä edellytyksistä(1). 1. Mitkä neuvoston yksiköt tiesivät teleyhteyksien valvonnasta Euroopassa? Missä vaiheessa ne saivat asian selville? Mihin vastatoimiin ne ryhtyivät asian suhteen? 2. Mihin toimiin neuvosto aikoo ryhtyä, jotta sähköistä tiedonsiirtoa voidaan tulevaisuudessa suojella salakuuntelulta ja jotta henkilötietojen sekä taloutta koskevien tietojen suojelu voidaan taata? 3. Oliko neuvosto aiemmin tietoinen, että Enfopol-asiakirjat olivat peräisin Yhdysvaltojen johdolla käydyistä ILETS-kokouksista (International Law Enforcement Telecommunications Seminar)? Miksi Enfopol 90:stä ei koskaan käyty keskusteluita, vaan sitä käsiteltiin kirjallisesti? (1) EYVL C 329, 4.11.1996, s. 1. Vastaus (8. kesäkuuta 2000) 1. Poliisiyhteistyöryhmä valmistelee jäsenvaltioiden toimivaltaisten viranomaisten suorittaman telekuuntelun teknisiä näkökohtia koskevaa neuvoston käsittelyä. Näin tehtiin edellä mainitun 17. tammikuuta 1995 annetun neuvoston päätöslauselman sekä 28. toukokuuta 1998 annettujen salausta ja täytäntöönpanoa koskevien neuvoston päätelmien kohdalla. Neuvosto on jo vastannut useisiin Echelon-salakuuntelujärjestelmää koskeviin parlamentin kysymyksiin (H-0330/97, P-0501/98, 0-0057/98, H-0546/98, H-0872/98, H-0889/98). 2. Yksityisyyden suojan osalta televiestinnän alalla neuvosto palauttaa mieliin 15. joulukuuta 1997 annetun Euroopan parlamentin ja neuvoston direktiivin henkilötietojen käsittelystä ja yksityisyyden suojasta televiestinnän alalla (1). 3. Enfopol-asiakirjat ovat poliisiyhteistyötä koskevia neuvoston valmisteluasiakirjoja. Vuonna 1999 neuvosto tarkasteli ehdotusta laillisen telekuuntelun uusia teknologioita koskevaksi päätöslauselmaksi, jonka tekstiä se ei hyväksynyt. (1) EYVL L 24, 30.1.1998, s. 1.